李公擇求黄鶴樓詩因記舊所聞於馮當世者
作者：蘇軾
朝代：宋

paragraphs: 黄鶴樓前月滿川，抱關老卒饑不眠。
夜聞三人笑語言，羽衣著屐響空山。
非鬼非人意其仙，石扉三叩聲清圓。
洞中鏗鈜落門關，縹緲入石如飛烟。
鷄鳴月落風馭還，迎拜稽首願執鞭。
汝非其人骨腥羶，黄金乞得重莫肩。
持歸包裹敝席氈，夜穿茅屋光射天。
里閭來觀已變遷，似石非石鉛非鉛。
或取而有衆憤喧，訟歸有司今幾年。
無功暴得喜欲顛，神人戲汝真可憐。
願君爲考然不然，此語可信馮公傳。